Bybelskool » Tien Perspektiewe op die werk van die Heilige Gees
Written by Chris van Wyk. Posted in Heilige Gees, Wie is God?
1. Die Heilige Gees is ‘n onderskeibare Persoon in die Drie-enige God (Jes 48:6; 1 Kor 12:4-6; 2 Kor 13:14; Ef 4:4-6; Mat 28:19; Joh 14-16; 1 Pet 1:2). Dit beteken dat as jy ‘n verhouding met God het, het jy ook ‘n verhouding met die Heilige Gees. Trouens, jy kan nie sê dat Jesus die Here is, as die Gees nie in jou is nie (1 Kor 12:3). Die Heilige Gees is immers die Gees van Jesus Christus (Gal 4:6; Rom 8:9; Fil 1:19) sowel as die Gees van God die Vader (Joh 15:26; Hand 2:33). Jy kan ook nie ‘n verhouding met die Vader hê sonder die Gees nie (Luk 11:13; Rom 8:15; Ef 2:18).
2. Die Heilige Gees het soos ‘n duif uit die oopgeskeurde hemel neergedaal en op Jesus kom bly (Mark 1:9-11; Matt 3:16-17; Luk 3:21-22). God het Jesus so met die Heilige Gees en krag gesalf (Hand 10:38).
3. Jesus is die Een wat nou doop met die Heilige Gees (Joh 1:31-33). Hy doen dit deur die wedergeboorte en die vernuwing van die Heilige Gees (Tit 3:5-6).
4. Die wedergeboorte is om “van bo-af” deur die Gees ‘n kind van God gemaak te word (Joh 3:5-6; Eseg 36:25-27).
5. Die vernuwing is om van die Heilige Gees ‘n nuwe hart en ‘n nuwe gees te ontvang waardeur ons in God glo en Hom gehoorsaam (Jer 31:31-34; Eseg 36:26-27; 2 Kor 3:3-6,13-18). Die Heilige Gees vloei daarna soos lewende water uit ons binneste (Joh 7:37-39). Hy lei ons om die werke van die vlees dood te maak en te lewe in die Gees (Rom 8:1-17; Gal 5:16-25).
6. Die eerste ervaring van die Heilige Gees in groepe word as ‘n uitstorting (Hand 2:1-4; 2:17; 2:33; 8:15-17; 10:44-48; 19:1-7) of gawe van die Heilige Gees (Hand 2:38) beskryf. Petrus verbind die uitstorting van die Heilige Gees ook aan die doop met die Heilige Gees (Hand 11:15-17; 15:8).
7. Die eerste ervaring van die Heilige Gees as individu word as ‘n vervulling met die Heilige Gees beskryf (Luk 1:15; 1:41; 1:67; Hand 9:17). Die Heilige Gees vervul ons daarna herhaaldelik om deur ons gedrag en getuienis die koninkryk van God te laat kom (Hand 2:1-4; 4:8; 4:23-31; 7:55; 9:17; 9:31; 13:9; 13:52). ‘n Mens kan dan as vol van die Gees beskryf word (Hand 6:3,10; 11:24). Hierdie vervulling is iets waarop ons hele wese gefokus moet wees (Ef 5:18; 6:18).
8. Die Heilige Gees gee vir ons gawes soos Hy dit wil tot opbou van die liggaam van Christus (Rom 12; 1 Kor 12-14) . Daar is ‘n groot verskeidenheid van gawes – die NT noem ongeveer 23 – waarvan niemand almal het nie, maar alle gelowiges een of meer.
9. Die Heilige Gees salf ons met die kennis van die waarheid (1 Joh 2:18-29; Openb 3:18) en lei ons in die waarheid, want die Gees is die Waarheid (Joh 14-16; Gal 5:16-25). Hy gebruik primêr die Woord (Ef 6:17), maar ook in en deur ons (Mark 13:11; Matt 10:19-20; Luk 12:12).
10. Die Heilige Gees dra die vrug van liefde, blydskap, vrede, lankmoedigheid, vriendelikheid, goedheid, getrouheid, sagmoedigheid, en selfbeheersing in ons (Gal 5:22).